Ανακοίνωση για την έναρξη εξεταστικής διαδικασίας όσον αφορά εμπόδιο στις συναλλαγές, κατά την έννοια του κανονισμού (ΕΚ) αριθ. 3286/94 του Συμβουλίου, που συνίσταται σε εμπορικές πρακτικές τις οποίες διατηρεί η Κολομβία όσον αφορά τις εισαγωγές αυτοκινήτων οχημάτων

(2000/C 236/05)

Στις 7 Ιουλίου 2000, η Επιτροπή έλαβε καταγγελία, δυνάμει του άρθρου 4 του κανονισμού (ΕΚ) αριθ. 3286/94 του Συμβουλίου(1) (εφεξής καλούμενος "ο κανονισμός").

1. Καταγγέλλων

Η καταγγελία υποβλήθηκε από την Volkswagen AG, τα τμήματα της περιφέρειας Λατινικής Αμερικής/Αφρικής (K-SR) και Σχέσεων επιχειρήσεων κυβέρνησης (K-SL), προς το συμφέρον και εξ ονόματος της Volkswagen AG, Seat S.A., Ισπανία και Audi AG, Γερμανία.

Η Volkswagen AG, Seat S.A. και Audi AG είναι κοινοτικές επιχειρήσεις κατά την έννοια των άρθρων 2 παράγραφος 6 και 4 παράγραφος 1 του κανονισμού.

2. Προϊόν

Το υπό εξέταση προϊόν είναι αυτοκίνητα οχήματα για τη μεταφορά προσώπων κυλινδρισμού μέχρι 1400 cm3, που υπάγονται στους κωδικούς της συνδυασμένης ονοματολογίας (ΣΟ) 8703 21 10, 8703 21 19, 8703 22 00 και 8703 31 10.

Η εξέταση την οποία κινεί η Επιτροπή ενδέχεται να καλύψει και άλλα προϊόντα για τα οποία τα ενδιαφερόμενα μέρη, που αναγγέλθηκαν εντός της κατωτέρω αναφερόμενης προθεσμίας (βλέπε τμήμα 8), προσκομίζουν αποδεικτικά στοιχεία σύμφωνα με τα οποία εφαρμόζονται στα προϊόντα αυτά οι πρακτικές που αποτελούν αντικείμενο της καταγγελίας.

3. Αντικείμενο

Η καταγγελία αφορά εμπόδιο στις συναλλαγές το οποίο, κατά τους ισχυρισμούς, οφείλεται στην φορολογική νομοθεσία της Κολομβίας, ιδίως το καθεστώς ΦΠΑ, το οποίο έχει δυσμενείς συνέπειες για τις κοινοτικές εξαγωγές των εν λόγω προϊόντων στην αγορά της Κολομβίας. Ειδικότερα, σύμφωνα με την καταγγελία, η φορολογική νομοθεσία της Κολομβίας εισάγει διάκριση εις βάρος των εισαγόμενων αυτοκινήτων κυλινδρισμού μέχρι 1400 cm3.

4. Ισχυρισμός περί εμποδίων στις συναλλαγές

Ο καταγγέλλων ισχυρίζεται ότι, από το 1996, η γενική φορολογική νομοθεσία της Κολομβίας (Estatuto Tributario) προβλέπει διάκριση μεταξύ οχημάτων που συναρμολογούνται ή κατασκευάζονται στην Κολομβία και αυτών που κατασκευάζονται ή συναρμολογούνται εκτός της Κολομβίας, προς το σκοπό της εφαρμογής του ΦΠΑ. Επί του παρόντος, η νομοθεσία της Κολομβίας προβλέπει ότι στα οχήματα της κατηγορίας μέχρι 1400 cm3 που κατασκευάζονται ή συναρμολογούνται στην Κολομβία εφαρμόζεται σε ποσοστό ΦΠΑ 20 %, ενώ στα εισαγόμενα αυτοκίνητα, ποσοστό ΦΠΑ 35 %.

Η Volkswagen AG υποστηρίζει ότι οι προαναφερόμενες πρακτικές της Κολομβίας αποτελούν εμπόδιο στις συναλλαγές δεδομένου ότι το καθεστώς ΦΠΑ της Κολομβίας παραβαίνει το άρθρο III.2 της GATT 1994.

Συνεπώς φαίνεται ότι η Κολομβία δυνατόν να παραβαίνει τις υποχρεώσεις της δυνάμει της προαναφερόμενης διάταξης της GATT 1994. Υπό τις περιστάσεις αυτές, φαίνεται ότι υπάρχει εκ πρώτης όψεως απόδειξη για εμπόδιο στις συναλλαγές κατά την έννοια του άρθρου 2.1 του κανονισμού.

5. Ισχυρισμός περί επιζημίων συνεπειών για τις συναλλαγές

Ο καταγγέλλων υποστηρίζει ότι υφίσταται δυσμενείς συνέπειες για τις συναλλαγές κατά την έννοια του άρθρου 2 παράγραφος 4 του κανονισμού, οι οποίες υπάρχει κίνδυνος να συνεχιστούν.

Ο καταγγέλλων επιβεβαιώνει ότι το εν λόγω μέτρο αναγκάζει τους αντιπροσώπους εισαγόμενων αυτοκίνήτων να πωλούν τα προϊόντα τους σε τιμή η οποία κατά μέσο όρο είναι υψηλότερη κατά 15 % από αυτήν την οποία θα μπορούσαν να επιβάλλουν, εάν απολάμβαναν του ιδίου ποσοστού ΦΠΑ, όπως οι αντιπρόσωποι των εγχωρίως παραγόμενων ή συναρμολογούμενων αυτοκινήτων. Αυτό το καθεστώς ΦΠΑ που συνεπάγεται διακρίσεις, είχε σαν αποτέλεσμα τη σημαντική μείωση των εισαγωγών στην Κολομβία αυτοκινήτων που παράγει ο καταγγέλλων.

Η Volkswagen AG προβάλλει το επιχείρημα ότι η κατηγορία αυτοκινήτων οχημάτων θίγεται από τη διάκριση αυτή, είναι η σημαντικότερη κατηγορία στην Κολομβία και αντιπροσωπεύει περίπου τα δύο τρίτα της αγοράς ιδιωτικών αυτοκινήτων. Επιπλέον, οι δυσμενείς συνέπειες του εν λόγω μέτρου δεν περιορίζονται στην άμεσα εξεταζόμενη κατηγορία, αλλά θίγουν το σύνολο της αγοράς αυτοκινήτων της Κολομβίας. Πράγματι, ο αποκλεισμός από τον πιο διαδεδομένο και σημαντικό τομέα, καθιστά δυσχερή τη διείσδυση της αγοράς στο σύνολό της.

Υπό τις περιστάσεις αυτές, φαίνεται ότι υπάρχουν εκ πρώτης όψεως αποδεικτικά στοιχεία σχετικά με τις δυσμενείς συνέπειες για τις συναλλαγές, όπως ορίζεται στο άρθρο 2 παράγραφος 4 του κανονισμού.

6. Συμφέρον της Κοινότητας

Η αρχή της εθνικής μεταχείρισης, που προβλέπεται στο άρθρο III της GATT 1994 αποτελεί μια από τις σημαντικότερες και βασικότερες υποχρεώσεις του ΠΟΕ. Στην περίπτωση κατά την οποία δεν αμφισβητηθούν οι πρακτικές, όπως αυτή της Κολομβίας, θα δημιουργήσουν ένα εξαιρετικά αρνητικό προηγούμενο όσον αφορά την τήρηση των διατάξεων του ΠΟΕ.

Συνεπώς, και λαμβάνοντας υπόψη τις σημαντικές δυσμενείς συνέπειες για τις συναλλαγές τις οποίες φαίνεται ότι έχει το αμφισβητούμενο μέτρο για την Κοινότητα, θεωρείται ότι είναι προς το συμφέρον της Κοινότητας να κινήσει εξεταστική διαδικασία.

7. Διαδικασία

Η Επιτροπή, αφού αποφάσισε μετά από διαβούλευση με τη συμβουλευτική επιτροπή που συγκροτείται με τον κανονισμό, ότι υπάρχουν επαρκή αποδεικτικά στοιχεία που δικαιολογούν την έναρξη εξεταστικής διαδικασίας προς το σκοπό της εξέτασης των εμπλεκόμενων νομικών και πραγματικών ζητημάτων, και ότι είναι προς το συμφέρον της Κοινότητας, κινεί εξεταστική διαδικασία σύμφωνα με το άρθρο 8 του κανονισμού.

Τα ενδιαφερόμενα μέρη μπορούν να αναγγελθούν και να υποβάλουν γραπτώς τις παρατηρήσεις τους, ιδίως αναφερόμενα σε συγκεκριμένα θέματα που θέτει ο καταγγέλλων, και παρέχοντας αποδεικτικά στοιχεία.

Επιπλέον, η Επιτροπή θα δεχθεί σε ακρόαση τα μέρη τα οποία γραπτώς το ζήτησαν όταν αναγγέλθηκαν, υπό τον όρο ότι, το αποτέλεσμα της διαδικασίας, τους αφορά κατά κύριο λόγο.

Η παρούσα ανακοίνωση δημοσιεύεται σύμφωνα με το άρθρο 8 παράγραφος 1 στοιχείο α) του κανονισμού.

8. Προθεσμία

Κάθε πληροφορία που αφορά το ζήτημα αυτό καθώς και αιτήματα για ακρόαση αποστέλλονται γραπτώς στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου Mr. Alistair Stewart , DG Trade E/3

DM 24 - 05/77

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05.

Αυτές οι πληροφορίες ή οι αιτήσεις ακρόασης πρέπει να παραληφθούν από την Επιτροπή το αργότερο 30 ημέρες μετά τη δημοσίευση της παρούσας ανακοίνωσης.

(1) Κανονισμός (ΕΚ) αριθ. 3286/94 του Συμβουλίου, της 22ας Δεκεμβρίου 1994, που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλισθεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπισθεί στο πλαίσιο του Παγκόσμιου Οργανισμού Εμπορίου (ΕΕ L 349 της 31.12.1994, σ. 71), όπως τροποποιήθηκε τελευταία από τον κανονισμό (ΕΚ) αριθ. 356/95 του Συμβουλίου (ΕΕ L 41 της 23.2.1995, σ. 3).